Man 23 jaar ná sy ‘dood’ agter traliesRobbie Smith (Foto: Verskaf) Drie en twintig jaar nadat ’n egpaar van die Oos-Rand na bewering die man se dood vervals en ’n nuwe lewe danksy ’n groot versekeringsuitbetaling aan die Tuinroete in die Wes-Kaap begin het, is albei nou agter tralies. Robbie Smith, wat hom sedert sy kamma-dood in 1999 as Chris Boshoff voorgedoen het, en sy vrou, Alice Abigail, is Dinsdag in hegtenis geneem nadat Old Mutual twee jaar gelede ’n wenk ontvang het dat Robbie eintlik nog leef. Die versekeraar het destyds R1,7 miljoen uitbetaal nadat Robbie kwansuis in ’n motorongeluk in Vosloorus in Gauteng omgekom het. Die egpaar het in daardie stadium in Benoni gewoon. Robbie Smith se vrou, Alice Abigail. (Foto: Verskaf) Kapt. Lloyd Ramovha, woordvoerder van die Valke, sê die egpaar het ná die destydse uitbetaling Gauteng stil-stil vir KwaZulu-Natal verruil voordat hulle hul eindelik op Knysna gevestig het. Old Mutual het in 2020 ’n wenk ontvang dat Robbie egter nie werklik dood is nie. ’n Saak van bedrog is in Oktober van daardie jaar aanhangig gemaak en die Valke het die ondersoek oorgeneem. Ondersoekbeamptes het die egpaar op Knysna opgespoor en hulle is in hegtenis geneem. Twee ongelisensieerde vuurwapens is tydens die inhegtenisneming in hul huis gevind en die egpaar word nou ook van die besit van ongelisensieerde vuurwapens aangekla. Die egpaar verskyn na verwagting vandag (Woensdag) in die landdroshof op Knysna, waarna die saak na Gauteng oorgeplaas sal word waar die beweerde bedrog gepleeg is.